उक्त मांगलिक प्रतीकों को सांकेतिक रूप में अथवा वास्तविक रूप में लोकजीवन में सहज स्वीकार्यता प्राप्त है। इन मांगलिक प्रतीकों को सामान्य रूप में प्रयोग तो किया ही जाता है साथ ही किसी आयोजन विशेष पर, पर्व-त्यौहार विशेष पर बनाये जाने वाले आलेखन में, भूमि-भित्ति अलंकरण में इन प्रतीकों को समवेत रूप से चित्रित करके उस पर्व-त्यौहार विशेष का आलेखन निर्मित किया जाता है। बुन्देलखण्ड क्षेत्र में इस तरह के पर्व-त्यौहारों में कुनघुसू पूनौ (गुरु पूनौ), हरछठ, गोधन, करवाचौथ, नागपंचमी, सुआटा आदि में भूमि-भित्ति अलंकरण के द्वारा इन स्वीकार मांगलिक प्रतीकों का चित्रण किया जाता है। इन आयोजनों पर बनाये जाने वाले अलंकरणों में लोकजीवन में स्वीकार मांगलिक प्रतीकों का चित्रण किया जाता है। इन्हें घर की महिलायें पर्व त्यौहार पर घर की सामग्री से बनाती हैं और निश्चित समय पर पूरे विधि-विधान से पूजा करती हैं।